છતાં, ખાસ યાદ રાખો કે શરીરને મારી-મચડીને વિવિધ અંગસ્થિતિ બનાવવી તે તો સરકસવાળા વધુ સારું કરી શકે છે; પરંતુ યોગાસન નિયમિતપણે, ઉતાવળ કર્યા વિના અને સાચી અંગસ્થિતિ રાખીને કરવાં જોઈએ. વધુ પડતો થાક ન લાગે તે જોવું જોઈએ. દીર્ઘકાલીન લાભ મેળવવા માટે દરેક આસન ઓછામાં ઓછું ૯૦ સેકન્ડ સુધી કરવું જોઈએ. યોગાસન વહેલી સવારે કરવામાં આવે તો વધુ સારું. યોગાસનની શરૂઆત કરતાં પહેલાં, પદ્માસન, સુખાસન, સિદ્ધાસન કે વજ્રાસનમાંથી તમને અનુકૂળ હોય તેવા એક આસનમાં બેસો. પૂર્ણ શ્વાસ લો અને ઓછામાં ઓછું ત્રણ વાર ઓમનું ઉચ્ચારણ કરો. ઓમ એ પ્રાચીન ભારતીય ઋષિઓની શ્રેષ્ઠ ગૂઢ શોધ છે. તે ફેફસાંને કાર્યશીલ કરે છે અને શક્તિ પ્રદાન કરે છે અને તમને યોગાસન કરવા માટે માનસિક રીતે તૈયાર કરે છે. હવે કઠોપનિષદની નીચેની પ્રાર્થના કરીએ.